Na osnovu člana 83. Zakona o visokom obrazovanju (“Službene novine Kantona Sarajevo”, broj: 33/17), Pravila studiranja za treći ciklus studija na Univerzitetu u Sarajevu, Odluke Senata Univerziteta u Sarajevu o saglasnosti na studijski program trećeg ciklusa studija - doktorski studij br.: 01-986-74/18 od 26.09.2018, Prethodne saglasnosti na raspisivanje konkursa Ministarstva za obrazovanje, nauku i mlade Kantona Sarajevo, broj: 11/05-38-36115-7/18 od 07.11.2018. godine, Odluke Senata Univerziteta u Sarajevu o davanju saglasnosti na raspisivanje javnog konkursa broj: 01-1035/45/18 od 24.10.2018. godine, prijedloga odluke Vijeća broj: 04-1-1675/18 od 15.10.2018. godine, Fakultet zdravstvenih studija Univerziteta u Sarajevu objavljuje

**KONKURS
za upis studenata na treći ciklus studija (doktorski studij)
na Fakultetu zdravstvenih studija Univerziteta u Sarajevu**

**u akademskoj 2018/2019. godini**

I

Konkurs se raspisuje za upis studenata na treći ciklus studija (doktorski studij) pod nazivom ZDRAVSTVENE NAUKE.

Studij se organizuje u trajanju od tri akademske godine, a njegovim završetkom, nakon odbrane doktorske disertacije, stiče se akademska titula i naučno zvanje doktora zdravstvenih nauka.
Cijena studija za jednu akademsku godinu iznosi 5.000 KM.

II

Na Konkurs se pod jednakim uslovima mogu prijaviti kandidati iz Bosne i Hercegovine i inostranstva:

* koji su završili drugi ciklus Fakulteta zdravstvenih studija kao i na drugim srodnim fakultetima, čime su stekli minimum 300 ECTS studijskih bodova;
* koji su stekli diplomu sa naučnim zvanjem magistra zdravstvenih i drugih srodnih nauka, a prije uvođenja bolonjskog sistema studiranja.

Ovim kandidatima priznaje se 60 (ECTS) bodova prilikom upisa na treći ciklus studija;

* strani državljani koji se prijavljuju na Konkurs uz uvjet da dostave rješenje o nostrifikaciji/akademskom priznavanju stečene diplome

III

Uz prijavu na Konkurs, kandidati su dužni dostaviti:
1. Biografiju,
2. Diplomu o završenom prethodnom obrazovanju,
3. Rješenje o nostrifikaciji/akademskom priznavanju diplome koja je stečena u inostranstvu ili diplome stečene u nekoj od država bivše Jugoslavije nakon 06. 04. 1992. godine,

4. Prepis ocjena stečenih na prethodnim studijima,

5. Rodni list,original ili ovjerena kopija,

6. Uvjerenje o državljanstvu,original ili ovjerena kopija
7. Uplatnicu na 40,00 KM u svrhu prijave na Konkurs.

Uplatu u iznosu od 40,00 KM izvršiti na račun Fakulteta kod Raiffeisen Bank d.d. Sarajevo, broj: 1610000000940038.

Pored obaveznih dokumenata, kandidati mogu dostaviti:

1. Kopije radova u kojima je kandidat autor ili koautor u naučnoistraživačkom radu (CC, SCI, SSCI),

2. Potvrdu voditelja naučnog programa o sudjelovanju na naučnom projektu u zemlji i/ili inostranstvu u trajanju od najmanje jednog mjeseca.

Svi traženi dokumenti predaju se u originalu ili ovjerenoj kopiji.

Konkursni materijali se ne vraćaju.

IV

Kandidati koji ispunjavaju uslove upisa bit će izabrani u prijemnom postupku na osnovu sljedećih kriterija:

- uspjeha u dotadašnjem toku studija,

- demonstriranja rezultata i motivacije za naučnoistraživački rad.

V

Maksimalan broj kandidata/studenata koji se upisuje je 30.

Minimalan broj studenata potrebnih za organizovanje nastave na trećem ciklusu studija je 5.

Konkurs ostaje otvoren 30 dana od dana objavljivanja.

Prijave slati putem pošte na adresu: Fakultet zdravstvenih studija Univerziteta u Sarajevu, Bolnička 25, 71000 Sarajevo, ili dostaviti lično na protokol Fakulteta zdravstvenih studija Univerziteta u Sarajevu.

Za potrebne informacije kontakt osoba je: sekretar Vijeća doktorskog studija, doc. dr. Amra Mačak Hadžiomerović, kontakt tel: 033 569 807, e-mail: info@fzs.unsa.ba.

Prijave slati u zatvorenoj koverti, sa naznakom „Prijava za upis na treći ciklus studija – doktorski studij – Zdravstvene nauke“.

Datum objave: 13.11.2018.